Premierul Marcel Ciolacu a anunțat joi, în cadrul ședinței de Guvern, o nouă majorare a îndemnizațiilor lunare pentru copiii și adulții cu handicap grav, care va intra în vigoare începând cu plata aferentă lunii iunie. Aceasta este a doua creștere din acest an, fiind impusă de majorarea valorii indicatorului social de referință din luna martie.
Majorarea îndemnizațiilor pentru copiii și adulții cu handicap grav vine după o serie de alte măsuri de sprijin social adoptate de la începutul de Guvern.
„Majorăm îndemnizațiile lunare pentru copiii și adulții cu handicap grav, începând cu banii pe luna iunie. Este a doua creștere, după cea de la începutul anului, fiind obligatorie în urma majorării valorii indicatorului social de referință, din martie. Vor beneficia de această măsură circa 390.000 de persoane”, a spus Marcel Ciolacu, joi, în ședința de Guvern.